MINISTERSTVO HOSPODÁRSTVA SLOVENSKEJ REPUBLIKY

							 	                            Príloha č. 3

Obchodná stratégia
EXIMBANKY SR na roky 2002 - 2003

Bratislava  9.  novembra 2001

OBCHODNÁ STRATÉGIA EXIMBANKY  SR NA ROKY 2002 – 2003
/skrátená verzia/

Dokument Obchodná stratégia na uvedené obdobie rozpracováva obchodnú stratégiu na roky 2002 – 2003, hlavne z pohľadu prístupového procesu SR do EÚ a z toho vyplývajúcej zladenosti činnosti EXIMBANKY SR s legislatívou  EÚ v oblasti bankového financovania a poisťovania exportných úverov, z hľadiska možností používania štátnych záruk, dotácií a krytia rizík v uvedených činnostiach štátom.

Strategické ciele

Primárnym cieľom stratégie je podpora maximálneho objemu exportu sofistikovanej výroby, prevažne do krajín EÚ, resp. OECD, pri zabezpečení návratnosti vložených prostriedkov a eliminácii rizík vyplývajúcich z poistných, úverových, záručných  a finančných transakcií. 

Strategické činnosti

Medzi strategické činnosti na podporu exportu, vyplývajúce zo zákona o EXIMBANKE, patria:
–	krátkodobé komerčné poisťovanie(underwriting),
–	stredno a dlhodobé poistenie politických rizík,
–	vymáhanie poistených pohľadávok,
–	exportné financovanie,
–	exportné záruky.

Hlavné oblasti aktivít

Hlavnými oblasťami, do ktorých bude EXIMBANKA SR smerovať svoje aktivity, sú naďalej odvetvia, ktoré majú potenciál prispievať k štrukturálnym zmenám ekonomiky SR. To znamená, že z dlhodobého hľadiska je nutné presunúť podporu vývozu prostredníctvom exportných úverov z produkcií s vysokými výrobnými nákladmi, nízkou technologickou úrovňou, nízkou pridanou hodnotou a  dovoznou náročnosťou na sofistikované, technologicky vyspelé výroby, s vysokou pridanou hodnotou. Okrem vývozných úverov, ktoré budú tvoriť základ činnosti, podpora vývozu sa zameria aj na dovoz technológií, ktoré zabezpečia vysoko sofistikovanú výrobu a tým napomôžu pozitívnemu vývoju obchodnej bilancie.
Komoditná štruktúra v rámci sofistikovanej výroby sa  bude rozvíjať v súlade s “Vecnými prioritami vývozu výrobkových štruktúr – materiál MH SR (uvedené v závere  prílohy č. 3). 

Spôsob realizácie strategických cieľov:

•	funkčný systém, ktorého výsledkom bude zapracovanie objemu štátnych záruk pre EXIMBANKU SR na zabezpečenie politických rizík strednodobého a dlhodobého charakteru do štátneho rozpočtu bez požadovania konkrétnych projektov,
•	vhodný mechanizmus získavania štátnych záruk pre zabezpečenie financovania strednodobých a dlhodobých investičných projektov,
•	stanovenie prioritných krajín vývozu v oblasti poistenia strednodobých a dlhodobých politických rizík,
•	prispôsobovanie úrokových sadzieb trhu na základe vlastnej „základnej úrokovej sadzby“,
•	zrýchlenie a skvalitnenie získavania informácií o zahraničných kupujúcich a zavedenie E-business,
•	reakcia na potreby domácich vývozcov  úpravou používaných produktov a zavedením nových a to najmä pre malé a stredné podnikanie,
•	zavedenie dokonalejšieho systému riadenia rizík v poisťovacích a bankových produktoch,
•	zlepšenie systému opatrení na vymáhanie škôd,
•	kvalita spolupráce s bankovým sektorom,
•	spolupráca s regionálnymi ECA ako aj s multilaterálnymi inštitúciami, najmä EBRD,
•	rating SR a jemu zodpovedajúca cena cudzomenových zdrojov, ktoré EXIMBANKA SR môže získať na medzinárodných kapitálových trhoch, 
•	rýchla a pružná spolupráca s gestorskými ministerstvami (MF a MH).
•	akvizičná činnosť prostredníctvom seminárov na regionálnych komorách SOPK, samostatných seminárov, návštev priamo u klientov, prípadne v spojení s profesijnými zväzmi.
•	skvalitnenie internetovej stránky EXIMBANKY SR, pričom na nej bude nielen podrobný popis produktov, ale aj možnosť stiahnuť si podkladové materiály k jednotlivým produktom a následne ich zaslať do EXIMBANKY SR s navrhnutými termínmi stretnutí.

I. Podpora exportu a potreba zdrojov bankového financovania

Obchodno–finančná stratégia, koncepcia a politika poisťovacej divízie EXIMBANKY SR na roky 2002-2003 kontinuálne nadväzuje na ciele a zámery poisťovacej divízie definované obdobnou koncepciou pre roky 2001-2002. Zároveň zohľadňuje ďalšie aspekty vyplývajúce zo zámerov štátnej proexportnej politiky, z reálne existujúcich vývozných možností a projektov exportne zameraných slovenských podnikateľských subjektov. 

Pre dosiahnutie strategického zámeru podpory exportu na roky 2002 až 2003 /ako je uvedené v tabuľke, bude potrebné rozšíriť a skvalitniť produktovú ponuku v oblasti bankových činností.

Podpora exportu bankovými činnosťami (v mld. SKK)
 Ukazovateľ	Skutočnosť	Predpoklad	Výhľad	Výhľad	
	31/12/2000	31/12/2001	2002	2 003	
Refinančné úvery	14,1	14,5	18,5	22	
Eskont zmeniek	0,35	0,5	1	2	
Záruky	0,6	0,7	1	2	
Spolu	15,05	15,7	20,5	26	

Produktová ponuka pre oblasť bankových činností bude zameraná na:
•	rozširovanie aktivít v refinančných úveroch - predstavujú najbezpečnejšiu formu poskytovania peňažných prostriedkov z hľadiska ich návratnosti, a ako také budú aj naďalej stabilne ponúkaným produktom z portfólia EXIMBANKY SR.
•	zavedenie nového systému hodnotenia a  riadenia rizík  z  poskytnutých záruk, a zmenkových obchodov
•	úpravu záručných programov pre potreby vývozcov – záruky budú poskytované na 5 rokov. Bude vypracovaný nový systém poskytovania záruk “komerčného typu“ (bid bond, performance bond, advance payment guarantee a pod.), so  zjednodušením postupov pri poskytnutí bid bondov bez previazanosti na performance bond.
•	aktívnejšie preberanie rizika pri zabezpečovaní zvýhodneného  financovania domácich vývozcov, najmä malého a stredného podnikania, postupnou úpravou záručných produktov EXIMBANKY SR,
•	rozširovanie programu „špeciálnych„ finančných služieb – program týchto služieb bude pokrývať vybrané služby, s dôrazom na záruky pre konkrétne odvetvia (zámerom je zohľadniť najmä komplexný charakter a atypické finančné toky spojené so stavbou lodí, resp. špecifiká v oblasti stavebnej činnosti) pri podmienke získania nízkoúročených cudzomenových zdrojov,
•	rozšírenie aktivít v oblasti malých a stredných podnikov (MSP) - naďalej sa bude realizovať najmä prostredníctvom programu pre podporu MSP eskontom zmeniek, ktorý sa od doteraz existujúceho produktu eskontu zmeniek na podporu vývozu odlišuje tým, že je špecificky zameraný na nižšie finančné potreby MSP, ktorým je výhradne určený,
•	činnosť v oblasti forfaitingových  a faktoringových operácií.

II. Podpora exportu  poisťovancími činnosťami:

Pre zabezpečenie primeranej úrovne disponibilných zdrojov EXIMBANKY SR vzhľadom 
k plánovanej výške prevzatia poistných rizík je nevyhnutné v uvedených rokoch zabezpečiť tvorbu príslušných poistných fondov podľa zdrojov:
–	z rozdelenia hospodárskeho výsledku po preskúmaní Dozornou radou a schválení MF SR,
–	z účelových zdrojov štátu (navýšenie vlastných resp. zverených zdrojov).

Celková podpora exportu v členení na základné poistné produkty sa plánuje na základe dosiahnutých výsledkov roku 2000 a predpokladanej realizácie za rok 2001 na základe platných a rozpracovaných poistných zmlúv a úverových limitov nasledovne: 

Podpora exportu  poisťovacími činnosťami (v mld. SKK)
Ukazovateľ	2000 skutočnosť	2001
predpoklad	2002
výhľad	2003
výhľad	
Krátkodobé komerčné a kombinované riziká	6,0	6,9	7,9	9,0	
Krátkodobé politické a strednodobé a dlhodobé riziká	1,0	2,2	8,42	4,0	
Spolu	7,0	9,1	16,32	13,0	

V rokoch 2002-2003 sa bude v širšej miere využívať systém prepojenia financovania a poisťovania vývozu pri krátkodobom komerčnom poistení s cieľom rozšíriť poistné aktivity, preveriť bonitu klientov poisteného a ponúknuť dve služby „pod jednou strechou“ (one stop shop). Ťažiskové okruhy poisťovacej činnosti budú:

•	pasívne zaisťovanie - na základe obchodných prípadov bude EXIMBANKA SR prevzaté riziká zaisťovať na medzinárodných zaisťovateľských trhoch prostredníctvom zmlúv s renomovanými zahraničnými zaisťovňami,

•	aktívne zaistenie - spolupráci s partnerskými zahraničnými poisťovňami bude EXIMBANKA SR v obchodných prípadoch, ktoré sú dodávateľsky alebo subdodávateľsky prepojené na slovenské podniky, poskytovať aktívne zaistenie zahraničnej poisťovni. Aktívne zaistenie bude možné aplikovať tiež pri tzv. vonkajšej frontingovej schéme vyplývajúcej zo zmluvy s CREDIT ALLIANCE, pri ktorej EXIMBANKA SR zaistí zahraničnú partnerskú poisťovňu, ktorá poistí obchodný obrat dcérskeho podniku slovenského materského podniku lokalizovaného v krajine sídla poisťovne. 

•	poistné sadzby - EXIMBANKA SR čiastočne zaviedla a ďalej bude pokračovať v kompletnom zapracovaní jednotného systému poistných sadzieb OECD pre poistenie exportných úverov so štátnou podporou, ktorý je súčasťou tzv. Konsenzu OECD. K novým produktom budú vypracované sadzobníky v súlade s harmonogramom ich zavádzania.

•	nové produkty V období rokov 2002-2003 budú pokračovať práce na implementácii a rozvoji tých poistných produktov, ktoré sa nepodarí zaviesť do praxe v roku 2001. Spoločným menovateľom nových produktov je poistenie domáceho komerčného rizika s cieľom rozšíriť portfólio poistených klientov, ako aj rozsah poistného krytia u existujúcich klientov:

-	poistenie tuzemských krátkodobých pohľadávok voči komerčným rizikám,
-	Vnútorný fronting – poistenie dcér zahraničných podnikateľských subjektov etablovaných na slovenskom trhu, napr. v rámci organizácie partnerských inštitúcií tzv. Credit Allianze, ktorej zakladateľom a hlavným partnerom voči ostatným inštitúciám je COFACE, 
-	poistenie vývozných záruk (záruka za ponuku, záruka za platbu vopred, záruka za dobré prevedenie kontraktu a pod.) je v súčasnosti možné len proti neoprávnenému použitiu beneficientom záruky, preto pripravíme podmienky poistenia záruk, ktoré budú poisťovať aj oprávnené použitie záruk, t.j. vo väzbe na domáce riziko.

•	likvidácia škôd a vymáhanie pohľadávok - EXIMBANKA SR bude v časovom rozpätí rokov 2002 – 2003 pokračovať v systematickom budovaní siete zahraničných partnerských agentúr, predovšetkým za účelom zabezpečenia tak súdneho, ako aj mimosúdneho vymáhania pohľadávok, ktoré jej môžu vzniknúť v súvislosti s poisťovacími aktivitami. Predpokladá sa uzavretie ďalších bilaterálnych zmlúv o spolupráci, ktorých hlavným menovateľom zostane princíp reciprocity a vzájomnej výhodnosti. 

•	krátkodobé komerčné a kombinované riziká - predpokladom zvýšenia podpory exportu bude v rokoch 2002-2003 efektívnejšia marketingová činnosť, zameraná na komerčné banky a využívanie prepojenia úverových a poisťovacích činností  EXIMBANKY SR s cieľom rozšíriť poistné aktivity, preveriť bonitu klientov poisteného a ponúknuť tak dve služby v rámci jednej inštitúcie. 

•	krátkodobé politické a strednodobé a dlhodobé politické a komerčné riziká - predmetom poistenia krátkodobých vývozných úverov proti politickým rizikám bude predovšetkým vývoz uskutočňovaný pre vládne inštitúcie alebo do krajín zaradených do kategórie 5 až 7, čo predstavuje krajiny s vysokým až s najvyšším rizikom. V  rokoch 2002 – 2003 bude cca 55-60% vývozu poisteného proti krátkodobým komerčným rizikám smerovať do krajín CEFTA, 30% do krajín EÚ a cca 7% na trhy USA.

Na základe skúseností predchádzajúcich rokov, ako aj vývoja súčasného portfólia poistených prípadov, najviac poisteného vývozu by malo smerovať do susedných štátov – Poľska, Maďarska a Českej republiky, ďalej do Talianska, Rumunska, Nemecka a USA.

Pokiaľ ide o komoditné členenie podporeného vývozu, aj v rokoch 2002-2003 predpokladáme  väčšinový podiel vývozov hotových výrobkov najmä strojárskeho, hutníckeho, papierenského, chemického, sklárskeho a automobilového priemyslu.

							

Vecné priority vývozu výrobkových skupín

OKEČ 15- Potravinárske výrobky a nápoje 
1533 Mraziarenské výrobky 
1543 Stužené jedlé tuky
1544 Mliečne výrobky 
1545 Škrob a škrobové výrobky
1546 Pivo
1547 Slad 
OKEČ 17 -Textilné výrobky 
1710 Textilné vlákna a priadze 
1720 Textilné tkaniny 
1740 Konfekčné textilné výrobky okrem odevov
1751 Koberce a dlážkové textílie
1772 Pletené alebo háčkované pulóvre, svetre, vesty 
OKEČ18 - Odevné výrobky, kožušiny
1821 Pracovné odevy 
1822 Vrchné ošatenie
1823 Osobná bielizeň 
1824 Ostatné odevy a odevné doplnky 
OKEČ 19 - Koža, brašnárske a sedlárske výrobky
1910 Usne
1920 Brašnárske a sedlárske výrobky a výrobky z kože 
1930 Obuv
OKEČ 20 - Drevo, výrobky z dreva, korku a slamy
2010 Drevo, rezivo pílené, hobl'ované (sleduje sa nie ako priority, ale nežiaduci vývoz polotovarov z drevnej hmoty) 
2020 Dýhy a listy na preglejky, laminované dosky, drevovláknité, drevotrieskové 
2021 Výrobky stavebného stolárstva a tesárstva z dreva
OKEČ 21 - Celulóza, papier a výrobky z papiera
2112 Papier, kartón a lepenky 
2113 Vlnitý papier, kartón a lepenka, obaly z papiera
2114 Domáce potreby, hygienické a toaletné výrobky z papiera 
2115 Kancelárske výrobky z papiera
OKEČ 22 - Vydavateľstvo, tlač a reprodukcia nahraných nosičov záznamu
2211 Knihy 
2212 Noviny a časopisy 
2222 Ostatná tlač
OKEČ 23 - Koks, rafinérske ropné produkty a jadrové palivá 
2320 Rafinérske ropné produkty
OKEČ 24 - Chemikálie, chemické výrobky a chemické vlákna 
2413 Základné anorganické chemikálie
2414 Základné organické chemikálie 
2415 Plasty v primárnych formách
2416 Náterové farby, laky a pod.
2417 Základné látky na výrobu farmaceutických prípravkov 
2418 Farmaceutické výrobky
2419 Chemické vlákna
OKEČ - 25  Výrobky z gumy plastov 
2511 Pneumatiky a duše z gumy
2512 Ostatné výrobky z gumy
2513 Dosky, fólie, hadice a profily z plastov 
2514 Ostatné výrobky z plastov 
OKEČ 26 - Ostatné nekovové minerálne výrobky 
2613 Duté sklo
2614 Sklenené vlákna 
2615 Ostatné sklo 
2623 Izolátory a izolačné fitingy z keramiky 
2626 Žiaruvzdorné keramické výrobky
2627 Ostatné nekovové minerálne výrobky 
2630 Keramické obkladačky a dlaždice
2651 Cement.
OKEČ 27 - Základné kovy - hutníctvo
Výrobkové skupiny tohto odvetvia sú prevažne polotovary a nesledujú sa, pretože nie sú vytipované ako vecné priority vývozu  pre záujem ich maximálnej finalizácie. V analýzach sa však v zostavách uplatňujú s ohl'adom na ich mimoriadny národohospodársky význam. 
OKEČ 28 - Kovové konštrukcie a výrobky, okrem strojov a zariadení
2811 Kovové konštrukcie a ich časti 
2812 Radiátory a kotly ústredného kúrenia
2813 Generátory na výrobu pary, okrem kotlov na centrálny ohrev 
2814 Nástroje
OKEČ 29 - Stroje a zariadenia
2911 Motory, turbíny, okrem motorov pre lietadlá, motorové vozidlá 
2912 Čerpadlá a kompresory
2914 Ložiská, prevodové hriadele a iné súčasti prevodov 
2922 Zdvíhacie a dopravné zariadenia
2923 Chladiace, vetracie a klimatizačné zariadenia 
2924 Obrábacie stroje
2925 Stroje pre hlbinnú a povrchovú ťažbu a pre stavebníctvo 
2926 Stroje pre potravinársky priemysel
2927 Ostatné účelové stroje 
2928 Zbrane a munícia
2929 Elektrické prístroje pre domácnosť 
OKEČ 30 - Kancelárske stroje a počítače 
3001 Kancelárske stroje, ich časti a súčasti
3002 Počítače a iné prístroje a zariadenia na spracovanie dát 
OKEČ 31 - Elektrické stroje a prístroje
3110 Elektromotory, generátory a transformátory 
3111 Elektrické rozvodové a spínacie zariadenia 
3112 Izolované drôty a káble
3113 Elektrické zdroje svetla a svietidlá 
3114 Elektrické vybavenie pre motory a vozidlá
OKEČ 32 - Rádiové, televízne a spojové zariadenia a prístroje 
3210 Elektrónky, trubice a iné elektronické súčiastky
3211 Televízne a rozhlasové vysielače, drôtové telefóny, ďalekopisy `
3212 Televízne a rozhlasové prijímače, prístroje pre záznam a reprodukciu zvuku alebo obrazu
OKEČ 33 - Zdravotnícke prístroje, presné a optické prístroje, hodiny 
3310 Zdravotnícke a chirurgické prístroje a zariadenia
3311 Meracie, kontrolné, testovacie a iné prístroje 
OKEČ 34 - Motorové vozidlá, prívesy a návesy
3410 Motorové vozidlá 
3411 Karosérie motorových vozidiel, prívesov a návesov
3412 Časti, súčasti a príslušenstvo pre motorové vozidlá a ich motory
OKEČ 35 Ostatné dopravné zariadenia (lode, člny, lokomotívy, vozňový park, lietadlá)
3511 Lode
3512 Železničné a električkové lokomotívy, vozňový park a jeho časti 
3513 Lietadlá a kozmické lode 
OKEČ 36 Ostatné výrobky spracovateľského priemyslu 
3611 Nábytok - sleduje sa v odvetví drevospracujúceho priemyslu pri OKEČ 20 a 21 
3611 Kreslá a sedadlá
3612 Ostatný nábytok